次韻胡庭芳別考亭夫子祠下
作者：汪炎昶
朝代：宋

paragraphs: 與易俱遯無何鄉，紫陽風采猶堂堂。
伊洛諸老前慷慨，字落琬琰嗅有香。
餘或闖首藩籬傍，占辭象例終茫洋。
公剪蓁棘披羊腸，後顧萬世不能忘。
攘却異論拓我疆，片言隻字揮琳瑯。
安定嗣法兀老蒼，漁獵四裔搜中央。
蹴孔躒鄭傾文場，霜刀與劂玉版方。
姓名無翼已四翔，鏘然孤鳳鳴朝陽。
不忝考亭斯故邦，再□足慰公所望。
筍鞋踏穿山雨凉，九曲烟霞落錦囊。
曩吾有易騰青箱，乍驚幽渺出煒煌。
湛弼愧遁遺齎裝，子雲未許窺鄰牆。
不獨暗陋分餘光，後來企慕心徬徨。